

Sporočilo za medije

**V četrtek, 11. 7., se prične festival Pivo in cvetje Laško. Festivalska vstopnica za tri dni, za 21 vrhunskih koncertov, ostaja 60 evrov.**

**Laško, 9. julij –** **Le še dva dneva nas ločita od pričetka 59. izvedbe festivala Pivo in cvetje Laško. Vreme bo naklonjeno obiskovalcem, glasbenikom na odru pa bo gotovo vroče. Cena tridnevne festivalske vstopnice zadnjega predprodajnega obdobja ostaja končna cena tudi ob nakupu v času festivala in znaša 60 evrov. Dnevna karta omogoča glasbeni užitek na sedmih koncertih. V četrtek bodo nastopili: Masayah, Baby Lasagna, Mi2 in Gibonni na odru Zlatorog, na odru Burin pa Marko Vozelj in Mojstri, Dejan Dogaja band ter Til Čeh in Petelini.**

**Nakup festivalske vstopnice prinaša občutne prihranke**

Organizatorji so se odločili, da ohranijo zadnjo predprodajno ceno festivalske vstopnice za vse tri dni v vrednosti 60 evrov kot končno ceno festivalske vstopnice, torej tudi ob nakupu v času festivala. Medtem ko dnevna vstopnica, kupljena v predprodaji le še do vključno 10. julija, znaša 28 evrov. V času festivala bo dnevna vstopnica 32 evrov.

**Vsaka festivalska vstopnica prinaša vozovnico za brezplačen povratni prevoz z vlakom**

Laško ima zaradi svoje geografske lege, ujete med okoliške hribe, ki jih deli Savinja, zelo omejeno možnost zagotavljanja množičnega števila parkirnih mest. Da bo pot v Laško sproščena, varna in okolju prijazna in da se obiskovalci izognejo morebitni gneči na cesti ter iskanju prostega parkirnega mesta, letos v partnerstvu s Slovenskimi železnicami vsaka kupljena festivalska vstopnica prinaša tudi brezplačno povratno vozovnico za vlak. Pri nakupu vozovnice je potrebno predložiti vstopnico za prireditev Pivo in cvetje Laško, za to pa bodo obiskovalci brezplačno prejeli vozovnico za potovanje s katerekoli izbrane železniške postaje v Sloveniji do Laškega in nazaj. Vozni red vlakov je prilagojen urniku koncertov v Laškem, poleg rednih vlakov je dodatno na voljo največ izrednih vlakov doslej. Tudi zato organizatorji računajo, da se bo letos še več obiskovalcev odločilo obiskati festival varno in trajnostno z vlakom.

Tisti, ki se bodo v Laško pripeljali z avtom, naj mirno in potrpežljivo sledijo usmeritvam redarjev in varnostnikov, ki bodo obiskovalce usmerjali na najbližje prosto parkirišče.

**Festival Pivo in cvetje Laško je zeleni festival**

Poseben poudarek na festivalu dajejo trajnosti in varnosti. Tako bodo tudi letos v uporabi le povratni kozarci, kavcija pa bo povrnjena ob vračilu kozarca. Cena pollitrskega festivalskega kozarčka piva bo 3,5 evra. Ob vstopu v mestno središče bo potrebno pokazati veljavno vstopnico, kar omogoča nadzor nad številom obiskovalcev in s tem tudi ustrezno varovanje. Tudi zato je uporabniška izkušnja obiskovalcev nedvomno pridobila na kakovosti. Spomnimo pa na vsakodnevne razstave v Hiši generacij, v Muzeju Laško, ulični vrvež in etno dogajanje na občinskem dvorišču s prikazom zgodovinskih slik življenja v teh krajih. Za pravo festivalsko vzdušje so mojstrice kranceljpinta iz Hiše generacij starodavna znanja izdelave papirnatih cvetov oblikovale v modne dodatke, cvetlične obročke za lase, vsak nakup pa predstavlja tudi dobrodelno noto. Priljubljene so večerne povorke in še posebej tradicionalna nedeljska parada starodobnikov, pihalnih godb, mažoretk in številnih drugih skupin, povsem na koncu pa sledi še tradicionalni festival plehmuzik.

**Kampisti dobrodošli**

Spomnimo na festivalski kamp Jagoče, ki je vsako leto mesto v malem in oddaljen le streljaj od koncertnih prizorišč. Nakup vstopnic za kamp je mogoč prek spleta <https://www.pivo-cvetje.si/kamp/> ali ob prihodu v Jagoče na Info točki. Cena vstopnice za kamp vključuje tudi ceno parkiranja vozila na uradnem parkirišču.

**Prvo novinarsko srečanje z glasbenim gostom že v četrtek**

V četrtek organizatorji napovedujejo že prvo, krajše novinarsko srečanje s popularnim hrvaškim glasbenikom Baby Lasagno. Točno uro in lokacijo bodo uredništvom sporočili pravočasno

|  |  |  |
| --- | --- | --- |
| Cene vstopnic v predprodaji od 10. 6. do 10. 7. 2024 | dnevnafestivalska | 28 evrov60 evrov |
| **cene vstopnic na dan dogodka** | dnevnafestivalska | 32 evrov60 evrov |

**Program festivala zagotavlja 21 izjemnih glasbenih dogodkov za različne glasbene okuse.**

|  |  |  |  |
| --- | --- | --- | --- |
| Oder | četrtek, 11. julij | petek, 12. julij | sobota, 13. julij |
| Zlatorog | MasayahBaby LasagnaMi2Gibonni | Dan DRomachildŠank RockTony Hadley ex. Spandau Ballet | Nina PušlarHamo & Tribute 2 LovePantaloonsDeladap |
| Burin | Marko Vozelj in MojstriDejan Dogaja bandTil Čeh in Petelini | Simon VadnjalHelena BlagneDejan Vunjak in Brendijeve barabe | Zvita feltnaNika ZorjanŽan Serčič in Šakali |

**Informacija za uredništva**: Novinarsko središče festivala Pivo in cvetje Laško bo neposredno nasproti glavnega vhoda na festival, v Hotelu Špica, Trg svobode 1, 3270 Laško, kjer boste od 11. do 13. 7. lahko prevzeli novinarske vstopnice/akreditacije za dostop do koncertnih prizorišč. Prosimo za pravočasno predhodno prijavo uredništev in ob prihodu v Laško še za klic za predajo vstopnic.

Vodja novinarskega središča Darinka Pavlič Kamien, M: 041 769 360, pr@ovum.si

**Fotografije za objavo:** [**https://www.pivo-cvetje.si/galerija/**](https://www.pivo-cvetje.si/galerija/)

**Festival Pivo in cvetje Laško na spletu:**

[**https://www.pivo-cvetje.si/**](https://www.pivo-cvetje.si/)

[**https://www.facebook.com/pivoincvetje**](https://www.facebook.com/pivoincvetje)

[**https://www.instagram.com/p/C8BwUpgotLC/**](https://www.instagram.com/p/C8BwUpgotLC/)